ЕТИЧЕН КОДЕКС ЗА ПОВЕДЕНИЕ НА ЧЛЕНОВЕТЕ НА НАДЗОРНИЯ И УПРАВИТЕЛЕН СЪВЕТИ, ДИРЕКТОРА ЗА ВРЪЗКИ С ИНВЕСТИТОРИТЕ И СЛУЖИТЕЛИТЕ В „БЪЛГАРСКИ ТРАНСПОРТЕН ХОЛДИНГ“ АД

І. ПРИНЦИПИ НА ЕТИЧНИЯ КОДЕКС

Чл.1. (1) Този кодекс има за цел да установи и укрепи принципите и правилата за поведение, които следва да бъдат спазвани от лицата, изпълняващи управленски функции и служителите на “Български транспортен холдинг” АД при осъществяването на техните задължения и правомощия.

(2) Изпълнението на задълженията по този кодекс цели повишаване доверието и доброто име на “Български транспортен холдинг” АД.

Чл. 2. Използване и прилагане на знанията и опита, които лицата, изпълняващи управленски функции и служителите притежават при осъществяване на техните функциите и непрекъснато повишаване на професионалната им квалификация.

Чл. 3. Опазване и неразгласяване на фактите и обстоятелствата, станали известни на лицата, изпълняващи управленски функции и служителите при или по повод изпълнение на задълженията им.

Чл. 4. Почтено и етично поведение, съобразено с общоустановените правила, честно отразяване на фактите и обстоятелствата, установени при осъществяване на техните функции.

Чл. 5. Недопускане от лице, изпълняващо управленски функции или служител да му се оказва влияние от страна на свързани с него лица по отношение изпълнение на неговите функции.

Чл. 6. Вярно, точно и безпристрастно събиране, анализиране и оценяване от лицата, изпълняващи управленски функции и от служителите на всички факти и обстоятелства, станали известни при или по повод изпълнение на задълженията.

ІІ. ВЗАИМООТНОШЕНИЯ С АКЦИОНЕРИ, ПОТЕНЦИАЛНИ ИНВЕСТИТОРИ, ФИНАНСОВИ АНАЛИЗАТОРИ И ДРУГИ ЗАИНТЕРЕСУВАНИ ЛИЦА

Чл. 7. (1) От лицата, изпълняващи управленски функции и служителите се очаква да осъществяват компетентно и професионално служебните си задължения, като се подчиняват на приетата Програма за прилагане на международно признатите стандарти за добро корпоративно управление.

(2) Те се отнасят по еднакъв начин с всички акционери, потенциални инвеститори в „Български транспортен холдинг“ АД, финансови анализатори и други заинтересувани лица независимо от тяхната народност, произход, етническа принадлежност, религия, възраст, пол, сексуална ориентация, раса, образование, убеждения, семейно, служебно, обществено, политическо или материално положение.

(3) Те следва да са добросъвестни и да се стремят да обслужват акционерите ефективно и за максимално кратко време.

Чл. 8. (1) Лицата, изпълняващи управленски функции и служителите не могат да нарушават правата на акционер или негов представител, дадени му от Конституцията и законите на Република България.

(2) Зачитането на правата на акционера и удовлетворяването на неговите законови изисквания е основен приоритет.

Чл. 9. Лицата, изпълняващи управленски функции и служителите се отнасят с уважение, , честно, открито и компетентно с потенциалните инвеститори, финансовите анализатори и други заинтересувани лица. Не допринасят за конфликтни ситуации, а при възникването им се стремят да ги преустановят.

Чл. 10. Лицата, изпълняващи управленски функции и служителите отговарят на поставените им въпроси съобразно длъжностните си компетенции, като се стремят да изяснят същността на запитването. В случаите, когато не могат да дадат отговор на поставен въпрос, насочват заинтересувания към компетентния служител.

Чл. 11. (1) Лицата, изпълняващи управленски функции и служителите не трябва да правят грешни или подвеждащи устни или писмени изявления по въпроси от служебен характер, както и да злоупотребяват с вътрешна информация.

(2) Те не могат да дават съвети относно покупка или продажба на ценни книжа, емитирани от “Български транспортен холдинг” АД и дъщерните му предприятия.

(3) Длъжни са да опазват личните данни на всяко лице, станали им известни при или по повод на изпълнение на служебните задължения.

Чл. 12. Необходимо е в своите действия лицата, изпълняващи управленски функции и служителите да са безпристрастни и обективни.

Чл. 13. Недопустими са всякакви форми на злоупотреба със служебни правомощия, като например: отправяне на заплахи при упражняване на правомощия, налагане на санкции или оказване на психическа или физическа принуда, независимо от мотивите.

Чл. 14. (1) Лицата, изпълняващи управленски функции и служителите не могат да приемат или да провокират получаване материални или нематериални подаръци от заинтересувани лица.

(2) Подаръците следва да бъдат отказвани учтиво, по начин, който не представлява проява на неуважение към подаряващия. Необходимо е служителят да уведомява прекия си ръководител за всяка ситуация, имаща отношение към проблема за предлагането и приемането на подаръци.

(3) Изключение се допуска само за рекламни вещи и сувенири с незначителна стойност, когато приемането им няма да доведе до сблъсък на интереси.

ІІІ. ЕТИЧНО УПРАВЛЕНИЕ

Чл. 15. Лицата, изпълняващи управленски функции информират своите служители за правилата на Кодекса за етично поведение и организират неговото спазване в служебните отношения.

Чл. 16. В трудовите и гражданските взаимоотношения със служителите лицата, изпълняващи управленски функции съблюдават принципите на обективност и безпристрастност, уважаване и зачитане на личното достойнство и чест.

Чл. 17. Некоректно е използването на способи, чрез които служителите се принуждават да извършват действия извън професионалните им задължения или накърняващи тяхното достойнство.

ІV. ЕТИЧНО ПОВЕДЕНИЕ НА СЛУЖИТЕЛИТЕ

Чл. 18. Служителите трябва да съблюдават помежду си традиционно установените правила за добро поведение, коректност, уважаване честта и достойнството на другия.

Чл. 19. Служителите поставят пред ръководството открито и честно проблемите, с които се сблъскват в процеса на работа и се консултират помежду си по въпроси, които засягат нормите на етично поведение.

Чл. 20. Служителите следва да управляват своите финансови задължения и лични дългове по начин, който няма да урони престижа на “Български транспортен холдинг” АД.

Чл. 21. Служителите не следва да се замесват в противозаконни деяния и скандални ситуации, уронващи престижа на “Български транспортен холдинг” АД.

Чл. 22. От служителите се очаква да проявяват нетърпимост към поведение, уронващо престижа на “Български транспортен холдинг” АД от страна на други служители.

V. ОТНОШЕНИЯ МЕЖДУ ЛИЦЕ, ИЗПЪЛНЯВАЩО УПРАВЛЕНСКИ ФУНКЦИИ И СЛУЖИТЕЛИ

Чл. 23. “Български транспортен холдинг” АД изисква от лицата, изпълняващи управленски функции и служители коректно и толерантно отношение помежду им. Насърчава се сътрудничеството между лицата, изпълняващи управленски функции и служителите в рамките на тяхната компетентност, уважението към всички колеги и търпимостта към чуждите мнения и действия.

Чл. 24. Недопустими са отправянето на обидни квалификации и дискриминационно отношение между лицата, изпълняващи управленски функции и служителите на “Български транспортен холдинг” АД. Отговорни за поддържането на честни, коректни и професионални взаимоотношения са всички лица, изпълняващи управленски функции и служителите в “Български транспортен холдинг” АД.

Чл. 25. Лицата, изпълняващи управленски функции и служителите се стремят да предотвратяват конфликтни ситуации помежду си. Недопустимо е възникването на конфликт между лице, изпълняващо управленски функции и служители в присъствието на трети лица.

VІ. ЗАКЛЮЧИТЕЛНИ РАЗПОРЕДБИ

Чл. 26. (1) Поведение, несъобразено с тези правила, не се толерира от “Български транспортен холдинг” АД.

(2) Неспазването на кодекса представлява нарушение на трудовата дисциплина по чл. 187, т. 8 от Кодекса на труда и се санкционира с дисциплинарно наказание по съответния ред.